《王伯潜水东寺院斋居》
清代·陈展云

一水划山入，万树围如屏。树杪露佛屋，倒影临波清。

栖霞山畔草，直到门前青。不信岩花发，六月犹啼莺。

山深无夏春，日夕凉风生。野花烟外飘，随风落檐楹。

闲鸟学书声，遥答流泉鸣。天香何处来，寻之了无形。

时有樵夫至，带雨叩柴荆。坐久客亦返，携得秋光行。

作者简介：陈展云，字砚皋，广东镇平人。举人，官那马知县。有《抗古堂诗集》。